"Pinterest" privukao milione žena
Vebsajt “Pinterest” postao je jedna od najpopularnijih društvenih mreža za žene.
Elizabet Frejzer voli da gleda fotografije pasa na Pinterestu. Elizabet Frejzer priča da je postala ovisna o ovoj društvenoj mreži nalik leksikonu, koja je namenjena prvenstveno ženama sa obiljem fotografija sa raznih putovanja, modnih ideja i preporuka za dekoraciju kuće ili stana. Iako je pokrenut pre oko dve godine, “Pinterest” je tek u proteklih nekoliko meseci privukao pažnju miliona žena, postavši tako vebsajt koji raste najvećom brzinom u istoriji. Frejzerovoj se takođe dopada što je “Pinterest” lak za korišćenje. Ona može da sačuva fotografije koje je videla na “Pinterestu” ili bilo gde drugde na internetu, tako što ih “pinuje” odnosno zakači na panoe koje je kreirala za različite sadržaje. Neke slike su povezane sa videom ili blogom, a Frejzer dodaje da “guta” ideje za recepte. Spisateljica iz države Merilend, Rebeka Kolman priključila se na “Pinterest” jer je videla taj vebsajt kao dobar marketinški instrument. Napravila je “Pinterest” stranicu kako bi reklamirala svoju novu knjigu “The Kingdom of Childhood”. “Pinterest” Kolmanovoj šalje obaveštenje svaki put kad neko “pinuje” njenu knjigu. Domaćica i majka Džejmi Branson toliko je bila očarana sadržajem na “Pinterestu” da je sa prijateljem započela “Projekat Pinterest”. Blog, koji nije povezan sa “Pinterestom”, predstavlja posetiocima sajta razne rukotvorine i recepte, ali ide i korak dalje. Branson je ofarbala uže koristeći voćni sok u prahu, a takođe je i isplela kapu za ćerku, a zatim ovoj fotografiji dala neobičan izgled. “Projekat Pinterest” brzo je osvojio mnoge obožavaoce. Nameće se pitanje da li će “Pinterest” ostati popularan ili će mu rok trajanja proći čim opadne trenutna histerija. “Pinterest” naravno polaže nadu u svoje lojalne korisnike.